b'\n_START_ARTICLE_\nAkademska folklorna skupina Ozara Kranj\n_START_SECTION_\nAkademska folklorna skupina Ozara Kranj\n_START_PARAGRAPH_\nAkademska folklorna skupina Ozara Kranj je folklorna skupina, ki se \xc5\xbee ve\xc4\x8d kot \xc5\xa1estdeset let ukvarja s poustvarjanjem ljudskega plesnega in glasbenega izro\xc4\x8dila na Primskovem pri Kranju.\n_START_SECTION_\nZgodovina\n_START_PARAGRAPH_\nJanuarja 1952 je bila v okviru Delavsko-prosvetnega dru\xc5\xa1tva Svoboda Primskovo ustanovljena folklorna sekcija, ki jo je sprva vodil harmonikar g. Ur\xc5\xa1i\xc4\x8d, kasneje pa so strokovno delo skupine vodili nekateri plesalci Akademske folklorne skupine France Marolt iz Ljubljane. Kmalu je nekaj plesalcev od\xc5\xa1lo na izobra\xc5\xbeevanje k Ton\xc4\x8dki Marolt in tako so ti pod vodstvom Marije \xc4\x8cipe formirali skupino dobrih 20 let. Plesali so koreografije gorenjskih plesov, ki jih je postavila Ton\xc4\x8dka Marolt in se z njimi predstavljali \xc5\xa1irom po Sloveniji in v ostalih republikah takratne Jugoslavije._NEWLINE_Lastne koreografije so za\xc4\x8deli snovati leta 1980, ko je se je skupini pridru\xc5\xbeila generacija mladih plesalcev, ki se je v \xc5\xbeelji po izbolj\xc5\xa1anju za\xc4\x8dela udele\xc5\xbeevati raznih seminarjev s podro\xc4\x8dja plesnega, pevskega in glasbenega ljudskega izro\xc4\x8dila. Tej generaciji pripada tudi Judita Nahtigal, ki je zaslu\xc5\xbena za prve lastne koreografije. Gorenjskim plesom so se pridru\xc5\xbeile se postavitve plesov drugih slovenskih pokrajin, nikoli pa niso plesali plesov ostalih jugoslovanskih republik._NEWLINE_Ob slovenski osamosvojitvi se je skupina preimenovala v FS Ozara Kranj, ob 50. obletnici delovanja pa je prejela naziv Akademska folklorna skupina Ozara Kranj.\n_START_SECTION_\nOzara danes\n_START_PARAGRAPH_\nDanes Kulturno dru\xc5\xa1tvo AFS Ozara Kranj, katerega predsednik je Miha Kozjek, zdru\xc5\xbeuje prek 80 \xc4\x8dlanov \xe2\x80\x93 plesalcev, pevcev in godcev \xe2\x80\x93 ki so razdeljeni v ve\xc4\x8d sekcij. Plesalci za\xc4\x8denjajo svojo plesno pot v mladinski skupini, ki jo vodijo mladi mentorji Manca Rozman, Sara Peteh in Ga\xc5\xa1per Aljan\xc4\x8di\xc4\x8d, kasneje pa se pridru\xc5\xbeijo vodilni skupini pod vodstvom Barbare Rozman in Domna Pipana. Alpski god\xc4\x8devski sestav uspe\xc5\xa1no vodi Adrijan Novak, ki je tudi umetni\xc5\xa1ki vodja pevcev ljudskih pesmi, Kranjskih furmanov. Poleg mo\xc5\xa1ke zasedbe prepeva tudi skupina pevk ljudskih pesmi, Bode\xc4\x8de ne\xc5\xbee, za katere je odgovorna Mateja Urbiha._NEWLINE_Plesne koreografije, ki so delo na\xc5\xa1ih trenutnih in biv\xc5\xa1ih mentorjev (tu izstopa dolgoletni mentorski par Anita Peteh in Brane \xc5\xa0mid, ki je tudi umetni\xc5\xa1ki vodja skupine), pokrivajo skoraj vse slovenske pokrajine: Gorenjsko, Koro\xc5\xa1ko, Dolenjsko, Belo Krajino, Kostel, \xc5\xa0tajersko, Prekmurje in Rezijo._NEWLINE_Za kostumsko podobo plesalcev skrbi \xc4\x8dlanica dru\xc5\xa1tva Jo\xc5\xbeica \xc5\xa0mid, ki je tudi se\xc5\xa1ila ve\xc4\x8dino ljudskih kostumov v Ozarini garderobi._NEWLINE_S svojim plesom in pesmijo \xc4\x8dlani AFS Ozara Kranj bogatijo utrip lokalne skupnosti in Mestne ob\xc4\x8dine Kranj, predstavljajo pa se \xc5\xa1irom po Sloveniji, tudi z ve\xc4\x8dkratnimi nastopi na dr\xc5\xbeavnih sre\xc4\x8danjih odraslih folklornih skupin. V ve\xc4\x8d kot \xc5\xa1estdesetih letih delovanja je skupina gostovala v mnogih evropskih dr\xc5\xbeavah od Portugalske (Azorski otoki), Litve, Ukrajine, Rusije, Srbije, Avstrije, Cipra, Bolgarije, Gr\xc4\x8dije, Mad\xc5\xbearske pa tudi v Mehiki in Braziliji.\n_START_SECTION_\nNagrade\n_START_PARAGRAPH_\n\xe2\x80\xa6 \xe2\x80\x93 Maroltova listina_NEWLINE__NEWLINE_2007 \xe2\x80\x93 na tekmovalnem festivalu v Litvi drugo mesto v kategoriji koreografskih plesov, prvo mesto v kategoriji izvirnih ljudskih plesov in nagrada grand prix za najbolj\xc5\xa1o skupino na festivalu_NEWLINE__NEWLINE_2012 \xe2\x80\x93 Pre\xc5\xa1ernova plaketa MO Kranj za 60-letno uspe\xc5\xa1no delovanje'